23. schôdza NR SR - 2.deň - B. popoludni
Dátum: 2024-11-27
Poslanec: Remišová, Veronika (SLOVENSKO)
Druh vystúpenia: Vystúpenie v rozprave

130. Vážené dámy, vážení páni, dovoľte mi len v krátkosti zareagovať na zákon, návrh poslancov vládnej koalície, ktorým sa upravuje zákon o prokuratúre... (Prerušenie vystúpenia predsedajúcim.) Gašpar, Tibor, podpredseda NR SR Poprosím poslancov na ľavej strane z môjho pohľadu, aby nerušili vystúpenie. Ďakujem. Remišová, Veronika, poslankyňa NR SR ... v znení neskorších predpisov. Cieľom tohto predkladaného návrhu zákona je ukotviť existenciu osobitnej organizačnej zložky na Generálnej prokuratúre, kde má byť úlohou zabezpečenie riadneho výkonu pôsobnosti prokuratúry, najmä vo veciach ochrany finančných záujmov Európskej únie. No, tak tu by som chcela povedať to, že najskôr vy rozbijete a zrušíte špeciálnu prokuratúru, ktorá vyšetrovala, resp. dozorovala aj trestné činy spojené s ochranou finančných záujmov Európskej únie, ich bolo niekoľko desiatok, prokurátori, ktorí tam pracovali, mali v tom dlhoročnú expertízu, dlhoročné skúsenosti, niektorí mali dokonca extenzívnu publikačnú činnosť, ktorá sa týkala subvenčných podvodov, ktorá sa týkala trestných činov spojených so záujmami Európskej únie. Takže najprv špeciálnu prokuratúru rozložíte a rozbijete a potom idete na Generálnej prokuratúre zriaďovať nejakú osobitnú zložku. Ani by ste ju nezriaďovali, keby Európska komisia neadresovala Slovenskej republike list, že nepokladá, že finančné záujmy Európskej únie sú dostatočne zabezpečené pred podvodmi. Európska komisia špecificky spomínala to, že na Generálnej prokuratúre, alebo sa pýtala, akí prokurátori budú zabezpečovať dozor nad prípadmi subvenčných podvodov týkajúcich sa ochrany záujmov Európskej únie, aké majú kompetencie, komu podliehajú, či sú finančné záujmy dostatočne zabezpečené a mala názor, že eurofondy, resp. rozkrádanie eurofondov nie je dostatočne zabezpečené práve pred podvodmi. Odpoveďou na to má byť zriadenie nejakej organizačnej zložky na Generálnej prokuratúre, ktorá sa však nedá ani porovnať s expertízou, ktorú mali prokurátori na špeciálnej prokuratúre. Tých prípadov subvenčných podvodov alebo podvodov s eurofondami bolo obrovské množstvo, ja by som tu ich, mohla by som si tu stáť a rozprávať ich od rána do večera, boli to obrovské kauzy, napríklad to bola kauza Dobytkár, o ktorej sudca Najvyššieho súdu povedal, že je to megastroj korupcie a prania špinavých peňazí. Bola to kauza napríklad Mýtnik, rôzne IT tendre, kde len na jedinej zákazke išlo do vrecka spriaznenému oligarchovi 45 mil. eur a ďalšie a ďalšie a ďalšie kauzy, niektoré väčšie, niektoré boli v desiatkach miliónov, iné podvody boli, v úvodzovkách, len v miliónoch eur, tak na to, aby ste zalepili oči Európskej komisii, tak teraz narýchlo zriaďujete, zriaďujete takúto, až smiešne to je, osobitnú, osobitnú organizačnú zložku Generálnej prokuratúry. Chceli sme predložiť aj pozmeňujúci návrh, ale pozmeňujúci návrh k tomuto zákonu v podstate je úplne zbytočné predkladať, a preto skôr vyzývam vládnu koalíciu, aby tento nezmyselný návrh zákona stiahla, pretože nie, finančné záujmy Európskej únie ani po zriadení osobitnej zložky, ktorá bude podliehať priamo generálnemu prokurátorovi, vôbec nebudú dostatočne chránené. A už sa to prejavuje aj v tom, že počet vyšetrovaní, počet prípadov klesol jednoducho, ale nie preto, že by sa nepáchali podvody, ale jednoducho preto, lebo nemá to kto vyšetrovať, nemá to kto dozorovať. To je celý, celé, celý výsledok rozbitia špeciálnej prokuratúry. A zase sa dostávame do stavu, kedy tu budeme hovoriť o eurofondových podvodoch, o klientelizme, o rodinkárstve, áno, už sme tu jedno mali, už by som mohla spomenúť pridelenie dotácie z ministerstva pôdohospodárstva vášmu poslaneckému kolegovi, občianskemu združeniu vášho poslaneckého kolegu pána Migaľa, čo v súčasnej dobe, kedy farmári, farmári sa sťažujú, že nemajú dostatočné dotácie, ide prepadnúť, z programu rozvoja vidieka idú prepadnúť obrovské peniaze, zúri tu vtáčia chrípka, nie sú vajcia, minister nedáva podporu farmárom a chovateľom, tak vy dáte podporu, zrovna také šťastie, výborný projekt pána Migaľa a jeho občianskeho združenia. Gratulujem. Takže už to pomaly začína a, žiaľ, mne sa zdá, že pri eurofondoch že budeme opäť svedkami takých podvodov, ako sa tu páchali, páchali od roku 2016 a mnohé boli, mnoho boli došetrené až po desiatich rokoch, pripomínam napríklad nástenkový tender alebo aj ďalšie, kde boli aktéri týchto káuz právoplatne odsúdení. A špeciálne pri eurofondoch, v čase, keď tu máme drastické uťahovanie opaskov, keď ľudia, keď ľudia strácajú podporu štátu, sociálne benefity, keď tvrdo pracujúcim rodičom drasticky znižujete daňový bonus, podnikateľov zaťažujete novými daňami, tak špeciálne malo by záležať na tom, aby sa eurofondy využívali zmysluplne, aby sa nerozkradli, aby šli tam, kde naozaj pomôžu ľuďom. Takže nie, toto vôbec nerieši problém ochrany finančných záujmov Európskej únie, je to len na zalepenie očí a myslite si, že tak oklamete nielen teda občanov Slovenskej republiky, ale že tak oklamete aj Európsku komisiu a že vám prestane posielať, posielať listy a bude, a schváli teda 13-miliardový balík eurofondov, eurofondov. Takže navrhujem, aby tento nezmyselný návrh zákona ste radšej stiahli. Ďakujem.